الديكتاتورية هي سيستيم ديال نظام الحكم اللي كاتكون فيه السلطات كاملة أو تقريبا مجموعة ف يد واحد أو مجموعة قليلة ديال الناس، بلا ما يكونو محدودين بشي قانون أو بشي ناس اخرين أو مؤسسات يمكن توقفهوم أو تحاسبهوم. السيستيم الديكتاتوري يمكن تكون عندو مؤسسات و قوانين وتا برلمان و انتيخابات، غير هوما تايكونو غير منظر، أو غير باش يبان أنه عندو مؤسسات و حياة ديموقراطية من برا، و ف الغالب ما كاتكونش عندها سلطة مضادة حقيقية. من أشهر الناس اللي خدمو على تاريخ الديكتاتوريات وكيفاش كاتبان وشنو اللي تايعاونها باش تبقا وتطغا المؤرخة حنا أريندت، اللي بينات ف لكتوبا ديالها كيفاش أن الديكتاتوريات كاتكون ف أكترها فاسدة على المستوى الأخلاقي و ماشي سيستيم ديال الحكم اللي يمكن ينفع الدول والناس. أصل الكلمة جاي من اللاتينية dictatura اللي كانت سمية واحد السيستيم ديال الحكم اللي كان كايتدار، غير ب شكل موقت فيه 6 شهور، ف الإمبراطورية الرومانية و اللي كان تايعطي السلطة كاملة لواحد الإمبراطور. كانو شي إمبراطورات عيقو بيها وعاودوها بزاف ديال المرات و أشهرهوم يوليوس قيصر. هاد السيستيم بقا عندهوم حدو حد القرن 3 قبل الميلاد.